text: Efterlyst mand anholdt for brandstiftelse
  16 oktober 2015 kl. 09.10
  En mand efterlyst for seks tilfælde af brandstiftelse er torsdag blevet anholdt af politiet. Manden er løsladt igen.
  Lokalpolitiet i Vejen har torsdag formiddag anholdt en 21-årig mand fra Brørup og sigtet ham for brandstiftelse. Det oplyser Syd- og Sønderjyllands Politi i en pressemeddelelse.
  Manden har været efterlyst i pressen, og anholdelsen skete på baggrund af et tip fra en borger. Den årvågne borger genkendte manden og ringede straks til politiet, og den efterlyste mand blev anholdt kort tid efter.
  Den 21-årige blev sigtet for i alt seks tilfælde af brandstiftelse begået i Vejen i september. Manden er blevet løsladt igen, efter han blev afhørt af politiet.
  Politiet fortsætter deres efterforskning af brandene, og mangler blandt andet at afhøre vidner, før sagen eventuelt ender i retten.
  